b'\n_START_ARTICLE_\nAkrojoga\n_START_PARAGRAPH_\nAkrojoga (arba kitaip Akrobatin\xc4\x97 joga; angl. acroyoga)\xc2\xa0\xe2\x80\x93 XX\xe2\x80\x93XXI a. sand\xc5\xabroje atsiradusi jogos at\xc5\xa1aka, susidedanti i\xc5\xa1 akrobatikos pratim\xc5\xb3 ir jogos filosofijos bei taj\xc5\xb3 masa\xc5\xbeo element\xc5\xb3.\n_START_SECTION_\nIstorija\n_START_PARAGRAPH_\n1999 m. akrojoga prad\xc4\x97ta vystyti Montrealyje, Kanadoje. 2006 m. atsirado at\xc5\xa1aka Kalifornijoje, JAV. Jessie Goldberg ir Eugene Poku, Montrealio akrojogos \xc4\xafk\xc5\xabr\xc4\x97jai, sujung\xc4\x97 akrobatik\xc4\x85, jog\xc4\x85, \xc5\xa1okius (breikas ir kt.) ir kovos menus. Jason Nemer ir Jenny Klein, Kalifornijos akrojogos steig\xc4\x97jai, apjung\xc4\x97 akrobatik\xc4\x85, jog\xc4\x85 ir taj\xc5\xb3 masa\xc5\xbe\xc4\x85. Europoje ir kitose pasaulio \xc5\xa1alyse taip pat vystosi akrojoga. Lietuvoje akrojoga \xc4\x97m\xc4\x97 populiar\xc4\x97ti 2014 m.\n_START_SECTION_\nYpatumai\n_START_PARAGRAPH_\nAkrojogos praktikams reikia lavinti j\xc4\x97g\xc4\x85, lankstum\xc4\x85 ir i\xc5\xa1mokti technikas bei \xc4\xafvaldyti k\xc5\xabno pad\xc4\x97tis, kurios leid\xc5\xbeia i\xc5\xa1laikyti partnerio svor\xc4\xaf ant koj\xc5\xb3 ar rank\xc5\xb3 bei valdyti savo k\xc5\xabn\xc4\x85 ore. J\xc4\x97gos treniruot\xc4\x97mis gali tapti atsispaudimai arba vaik\xc5\xa1\xc4\x8diojimas ant rank\xc5\xb3. Lankstumo arba jin jogos pratimus geriausia atlikti pabaigoje \xe2\x80\x93 po treniruot\xc4\x97s ir su porininku. Geriausia mokintis su stipriu, patyrusiu partneriu. Viena svarbiausi\xc5\xb3 akrojogos technik\xc5\xb3 yra \xe2\x80\x9ekaul\xc5\xb3 apkrovimas\xe2\x80\x9c (angl. stacking the bones), kuomet keliai, alk\xc5\xabn\xc4\x97s ir kitos judan\xc4\x8dios vietos i\xc5\xa1tiesinamos ir tuomet apkrova tenka kaulams, o ne raumenims._NEWLINE_Akrojogoje vienas partneris (vadinamas \xe2\x80\x9eatramos ta\xc5\xa1ku\xe2\x80\x9c; angl. base), da\xc5\xbeniausiai gul\xc4\x97damas ant nugaros i\xc5\xa1tiestomis kojomis, laiko kit\xc4\x85 partner\xc4\xaf (vadinam\xc4\x85 \xe2\x80\x9eskraiduol\xc4\xaf\xe2\x80\x9c; angl. flyer) skirtingose pozose ore. Aplink esantys treneriai (vadinami \xe2\x80\x9eserg\xc4\x97tojais\xe2\x80\x9c; angl. spotters) u\xc5\xbetikrina ant \xc5\xbeem\xc4\x97s ir ore esan\xc4\x8di\xc5\xb3 \xc5\xbemoni\xc5\xb3 tinkam\xc4\x85 pad\xc4\x97t\xc4\xaf, kad vir\xc5\xa1uje esantis \xc5\xbemogus nenukrist\xc5\xb3. Esti daug akrojogos poz\xc5\xb3.'